Andrzej Żuławski

**Andrzej Żuławski** (* 22. november 1940,  Ľvov, Ukrajina – † 17. február 2016, Varšava, Poľsko) bol poľský filmový režisér, scenárista a spisovateľ, ktorý pracoval dlhé obdobie najmä vo Francúzsku.

## Životopis
Bol synom spisovateľa Mirosława Żuławskeho (* 1913 – † 1995), ktorý po druhej svetovej vojne odišiel do Francúzska, kde pracoval na poľskej ambasáde v Paríži ako kultúrny ataché (neskôr ako vyslanec Poľskej republiky pri UNESCO). Tu Andrzej Żuławski navštevoval strednú školu a od roku 1959 do roku 1965 filmovú školu *Institut des hautes études cinématographiques* (I.D.H.E.C.). Neskôr študoval filozofiu na Sorbonne. V druhej polovici 60-tych rokov pôsobil aj ako redaktor v poľskom filmovom týždenníku *Film*.

V priebehu 60-tych rokov spolupracoval ako asistent s režisérom Andrzej Wajdom pri natáčaní filmov *Samson* (1961), *Miłość dwudziestolatków* (1962), *Popioły* (1965). Neskôr natočil niekoľko vlastných televíznych filmov. Jeho celovečerným filmovým dielom bol film *Tretia časť noci* (poľsky: *Trzecia część nocy*).

Jeho filmy boli dosť kontroverzné, a keďže v nich často zobrazoval násilie vyvolávané temnými silami v človeku (a niekedy aj mimo neho), boli najmä v socialistickom Poľsku (a iných socialistických krajinách) zakazované. Po zákaze uvedenia jeho filmu *Na srebrnym globie* sa rozhodol odísť z Poľska a pôsobiť vo Francúzsku. Aj neskôr sa jeho filmy premietali skôr v artových kinách, hoci v nich hrali také herecké hviezdy, ako napríklad Romy Schneider a Klaus Kinski (obaja vo filme *L'important c'est d'aimer*), Isabelle Adjani a Sam Neill (obaja vo filme *Possession*) alebo jeho družka  Sophie Marceau. Żuławski sa nikdy nepodriaďoval komerčným požiadavkám doby, alebo filmových štúdií. 

Jeho posledným filmom bola adaptácia románu *Vesmír* poľského spisovateľa Witolda Gombrowicza, za ktorý bol Gombrowicz nominovaný na Nobelovu cenu za literatúru.
 
Żuławski bol aj plodným spisovateľom. Medzi jeho prvé napísané diela patria: *Il était un verger* (poľsky: *Był sad*), *La forêt forteresse* (poľsky: *Lity bór*), W oczach tygrysa alebo Ogród miłości.

Z manželstva s poľskou herečkou Małgorzatou Braunek (* 1947 - † 2014) má syna Xawera (* 1971), ktorý je tiež režisérom. Jeho družkou bola šestnásť rokov francúzska herečka Sophie Marceau, majú syna Vincenta. Rozišli sa v roku 2001. Sophie Marceau hrala aj v štyroch jeho filmoch (*L'Amour braque*, *Mes nuits sont plus belles que vos jours*, *La Note bleue*, *La Fidélité*). 

Zomrel 17. februára 2016 vo Varšave po dlhšom boji s rakovinou.

## Ocenenia
V roku 2001 získal veliteľský kríž s hviezdou radu Polonia Restituta (tiež známy ako *Order Odrodzenia Polski*), a v roku 2002 aj francúzsky rad čestnej légie. 

## Filmografia
* 1971 Trzecia część nocy (angl.: The Third Part of the Night)
* 1972 Diabeł (angl.: The Devil)
* 1975 L'important c'est d'aimer (angl.: The Most Important Thing: Love)
* 1977 Na srebrnym globie (angl.: On the Silver Globe); uvedený až v roku 1988
* 1981 Possession
* 1984 La Femme publique (angl. The Public Woman)
* 1985 L'Amour braque
* 1989 Mes nuits sont plus belles que vos jours (angl.: My Night Are More Beautiful Than Your Days)
* 1989 Boris Godunov
* 1991 La Note bleue (angl. The Blue Note)
* 1996 Szamanka
* 2000 La Fidélité (angl. Fidelity)
* 2015 Cosmos 

## Literatúra
* ULMAN Miro – ULMAN, Peter: *Sprievodca klubovým filmom.* Bratislava: Asociácia filmových klubov – Slovenský filmový ústav, 2003 (druhé aktualizované vydanie), s. 477. ISBN 80-85187-36-1

## Iné projekty

## Externé odkazy
* Oficiálna internetová stránka  
* 
*  

Kategória:Poľskí filmoví režiséri
Kategória:Poľskí filmoví scenáristi
Kategória:Poľskí spisovatelia
Kategória:Osobnosti z Ľvova